钦定古今图书集成/明伦汇编/官常典/第323卷 > 陈洪谟
## 钦定古今图书集成/明伦汇编/官常典/第323卷 > 陈洪谟

按《明外史》本传：“洪谟，字宗禹，武陵人。幼颖异，凝重寡
言笑。弘治九年进士。除刑部主事，历员外郎。正德初，
父丧除，入京师，见刘瑾乱政，称母老，乞便养，乃改南
京户部，再迁漳州知府。时巨寇林广周啸聚数千，负
海为乱，洪谟讨平之。俗尚浮奢好讼，乃颁《吕氏乡约》，
朔望躬亲讲谕，民多从化。复朱子书院，简俊士肄业”
其中。濬龙溪陂，灌田万馀顷，人号“陈公陂。”擢江西右
参政，历贵州、云南按察使。十八砦番人叛，势大震。巡
抚何孟春与洪谟合谋讨之，遂空其地。洪谟神采严
重，不畏强御。镇守中官史泰及金腾、分守中官刘玉
假进贡名，要索金宝。洪谟檄所司毋奉行。泰纵家人
捶诸生于涂，责以大义，执而治之。黔国公沐崑子绍
勋，幼未袭爵，其从父参将崧赂权贵欲夺之。洪谟持
不可，乃止。嘉靖改元，迁山东左布政使，以疾起补江
西。三年拜右副都御史，巡抚其地。时去兵燹未久，府
库虚匮。洪谟节财用，广积储，数年积糓至百五十馀
万石，特被奖赉。洪谟请更发官帑杂银糓赈贷，而留
馀积备不虞。报可。时中官吴猷奉命修龙虎山宫观，
估费至二十万。洪谟言：“江西灾变频仍，人民愁困。顷
奉明诏，宫观但仍旧制，当用四万七千两而足。乞敕
猷务遵成旨，毋别创新规，额外征索。”帝从其请。及猷
还，谤于朝，洪谟由是遂罢。居二年，以荐起兵部右侍
郎，进左。十年，兵部公廨火，延及工部文籍俱毁。时洪
谟方署部事。帝震怒，降谕切责。言“诸司纵吏为奸，武
选尢甚。”因逮洪谟及武选郎中黄祯等下诏狱，斥为
民，他司及工部官俱停俸。给事中王聘疏救，亦被黜。
久之遇赦，复洪谟官，致仕。家居二十馀年，中外交荐，
悉报寝。卒，年八十二。孙思育，礼部侍郎。